Document ID: 32011D0855

DECIZIA DE PUNERE ÎN APLICARE A COMISIEI
din 15 decembrie 2011
privind o contribuție financiară din partea Uniunii la anumite măsuri de eradicare a febrei aftoase la animalele sălbatice din zona de sud-est a Bulgariei în perioada 2011-2012
[notificată cu numărul C(2011) 9225]
(Numai textul în limba bulgară este autentic)
(2011/855/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 8 alineatul (2), articolul 14 alineatul (4) al doilea paragraf, articolul 20, articolul 23, articolul 31 alineatul (2), articolul 35 alineatul (2) și articolul 36 alineatul (2),
întrucât:
(1)
Febra aftoasă este o boală virală extrem de contagioasă care afectează animalele biungulate sălbatice și domestice, având un impact puternic asupra profitabilității crescătoriilor de animale și cauzând perturbări ale comerțului în interiorul Uniunii și ale exportului către țările terțe.
(2)
În cazul apariției unui focar de febră aftoasă, există riscul ca agentul infecțios să se răspândească la alte exploatații agricole în care se găsesc animale din speciile susceptibile din statul membru respectiv, precum și în alte state membre și în țări terțe prin circulația animalelor susceptibile vii sau a produselor provenite de la acestea.
(3)
Directiva 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 89/531/CEE și 91/665/CEE și de modificare a Directivei 92/46/CEE (2) stabilește măsurile care, în eventualitatea apariției unui focar, trebuie să fie puse în aplicare de statele membre, în regim de urgență, pentru a împiedica răspândirea în continuare a virusului.
(4)
Decizia 2009/470/CE stabilește procedurile care reglementează contribuția financiară din partea Uniunii la măsuri veterinare specifice, inclusiv măsuri de urgență. În conformitate cu articolul 14 alineatul (2) din respectiva decizie, statele membre obțin o contribuție financiară la costurile anumitor măsuri pentru eradicarea febrei aftoase.
(5)
S-au înregistrat focare de febră aftoasă în Bulgaria în 2011, iar cazuri de febră aftoasă au fost detectate la animalele sălbatice receptive. Autoritățile din Bulgaria au fost în măsură să demonstreze, prin raportări periodice de informații privind evoluția situației epidemiologice către Comitetul permanent pentru lanțul alimentar și sănătatea animală și prin transmiterea continuă de rapoarte către Comisie și statele membre, că au implementat în mod eficient măsurile de control din cadrul Directivei 2003/85/CE.
(6)
Prin urmare, autoritățile din Bulgaria și-au îndeplinit în totalitate obligațiile tehnice și administrative cu privire la măsurile prevăzute la articolul 14 alineatul (2) din Decizia 2009/470/CE și la articolul 6 din Regulamentul (CE) nr. 349/2005 al Comisiei (3).
(7)
În conformitate cu articolul 85 alineatul (3) din Directiva 2003/85/CE, de îndată ce autoritatea competentă din Bulgaria a primit confirmarea unui caz primar de febră aftoasă la animale sălbatice, aceasta a aplicat, în vederea reducerii răspândirii bolii, măsurile prevăzute în partea A a anexei XVIII la directivă.
(8)
Din cauza apariției febrei aftoase în zonele în care coexistă animale sălbatice și animale domestice biungulate receptive, un stat membru a întocmit pentru prima dată un plan de eradicare a febrei aftoase la animalele sălbatice din zona definită ca infectată și a specificat măsurile aplicate în exploatațiile din zona respectivă, în conformitate cu partea B din anexa XVIII la Directiva 2003/85/CE.
(9)
La data de 4 aprilie 2011, în cadrul termenului de 90 de zile de după confirmarea apariției febrei aftoase la animale sălbatice, Bulgaria a înaintat un plan de eradicare a febrei aftoase la animalele sălbatice din anumite zone ale regiunilor Burgas, Yambol și Haskovo.
(10)
După evaluarea de către Comisie a planului prezentat de Bulgaria, a fost adoptată Decizia de punere în aplicare 2011/493/UE a Comisiei din 5 august 2011 de aprobare a planului pentru eradicarea febrei aftoase la animalele sălbatice din Bulgaria (4).
(11)
În conformitate cu articolul 75 din Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5) și cu articolul 90 alineatul (1) din Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (6), angajarea cheltuielilor din bugetul Uniunii este precedată de o decizie de finanțare care prezintă elementele esențiale ale acțiunii care implică cheltuielile și care este adoptată de instituția competentă sau de autoritățile împuternicite în acest sens.
(12)
Este necesar să se determine nivelul contribuției financiare din partea Uniunii la costurile suportate de Bulgaria pentru punerea în aplicare a anumitor elemente ale planului de eradicare aprobat pentru febra aftoasă la animale sălbatice din Bulgaria, ținând seama, de asemenea, de situația epidemiologică, în special în ceea ce privește febra aftoasă în Balcanii de Sud-Est.
(13)
Activitățile de supraveghere necesare în mod urgent, inclusiv îmbunătățirile aduse laboratorului național de referință - unul dintre puținele laboratoare din întreaga regiune care deține o experiență suficientă în diagnosticarea febrei aftoase - și Sistemul de informații veterinare pentru integrarea datelor în materie de supraveghere și a controalelor privind circulația, măsurile de curățare și de dezinfectare și campanii de informare a publicului ar trebui să fie finanțate la rata stabilită în cadrul prezentei decizii. Aceste acțiuni vor îmbunătăți cunoștințele Uniunii privind gestionarea unor asemenea situații în viitor.
(14)
Articolele 9, 36 și 37 din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (7) se aplică în scopul controlului financiar.
(15)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) O contribuție financiară din partea Uniunii poate fi acordată Bulgariei pentru costurile suportate de acest stat membru pentru aplicarea măsurilor menționate la articolul 8, articolul 14 alineatul (4) litera (c), articolul 19, articolul 22, articolul 31 alineatul (1), articolul 35 alineatul (1) și articolul 36 alineatul (1) din Decizia 2009/470/CE pentru combaterea și eradicarea febrei aftoase la animalele sălbatice din regiunea de sud-est a Bulgariei în 2011, în conformitate cu planul de eradicare aprobat prin Decizia 2011/493/UE.
Primul paragraf constituie o decizie de finanțare în sensul articolului 75 din regulamentul financiar.
(2) Valoarea totală a contribuției din partea Uniunii nu depășește 890 000 EUR.
(3) Numai costurile suportate pentru realizarea măsurilor detaliate în anexă în perioada cuprinsă între 4 aprilie 2011 și 3 aprilie 2012 și achitate de Bulgaria înainte de 5 august 2012 sunt eligibile pentru cofinanțare prin intermediul unei contribuții financiare din partea Uniunii la rata maximă pentru activitățile specifice indicate în anexă.
Articolul 2
(1) Cheltuielile prezentate de către Bulgaria pentru a obține o contribuție financiară din partea Uniunii se exprimă în EUR și exclud taxa pe valoarea adăugată și alte taxe.
(2) În cazul în care cheltuielile efectuate de Bulgaria sunt exprimate într-o altă monedă decât EUR, Bulgaria le convertește în EUR pe baza celui mai recent curs de schimb stabilit de Banca Centrală Europeană, înainte de prima zi a lunii în care cererea este prezentată de statul membru.
Articolul 3
(1) Contribuția financiară din partea Uniunii pentru punerea în aplicare a planului menționat la articolul 1 se acordă cu condiția ca Bulgaria:
(a)
să pună în aplicare planul de eradicare menționat la articolul 1 în mod eficace și în conformitate cu dispozițiile relevante ale legislației Uniunii, inclusiv cu Directiva 2003/85/CE, precum și normele privind concurența și atribuirea contractelor de achiziții publice;
(b)
să transmită Comisiei, până la 31 ianuarie 2012 cel târziu, un raport intermediar cu privire la executarea tehnică a planului de eradicare, în conformitate cu punctul 5 din partea B a anexei XVIII la Directiva 2003/85/CE, însoțit de un raport financiar intermediar care acoperă perioada cuprinsă între 4 aprilie 2011 și 31 decembrie 2011;
(c)
să transmită Comisiei, până la 15 septembrie 2012 cel târziu, un raport final privind executarea tehnică a planului de eradicare, însoțit de documentele justificative privind cheltuielile efectuate de Bulgaria și rezultatele obținute în cursul perioadei cuprinse între 4 aprilie 2011 și 3 aprilie 2012;
(d)
să nu depună alte cereri pentru alte contribuții din partea Uniunii pentru măsurile detaliate în anexă și să nu fi depus anterior astfel de cereri.
(2) În cazul în care Bulgaria nu respectă dispozițiile de la alineatul (1), Comisia poate reduce contribuția financiară din partea Uniunii ținând cont de natura și gravitatea încălcării și de pierderile financiare pentru Uniune.
Articolul 4
(1) Bulgaria se asigură că autoritatea competentă păstrează, pe o perioadă de șapte ani, o copie legalizată a documentelor justificative referitoare la activitățile care beneficiază de contribuții financiare din partea Uniunii în conformitate cu articolul 1, în special a facturilor, a statelor de plată, a foilor de prezență și a documentelor legate de transportul eșantioanelor și de misiuni.
(2) Bulgaria înregistrează cheltuielile înaintate Comisiei în sistemul său de contabilitate a costurilor și păstrează toate documentele originale timp de șapte ani, în scopul auditului.
(3) Documentele justificative menționate la alineatul (1) sunt trimise Comisiei, la cerere.
Articolul 5
Prezenta decizie se adresează Republicii Bulgaria.
Adoptată la Bruxelles, 15 decembrie 2011.

Labels: 18
19
5
6